KIRJALLINEN KYSYMYS E-2746/02 esittäjä(t): Samuli Pohjamo (ELDR)ja Mikko Pesälä (ELDR) komissiolle. Turve osana kaivosjätedirektiiviä.



Virallinen lehti nro 222 E , 18/09/2003 s. 0015 - 0015



KIRJALLINEN KYSYMYS E-2746/02 esittäjä(t): Samuli Pohjamo (ELDR)ja Mikko Pesälä (ELDR) komissiolle (30. syyskuuta 2002) Aihe: Turve osana kaivosjätedirektiiviä EU:n komissio valmistelee direktiiviä kaivosjätteistä. Saamiemme tietojen mukaan komissio pohtii turpeen liittämistä direktiiviin, mikä aiheuttaisi kotimaamme turveteollisuudelle suuria käytännön ongelmia, jotka liittyvät jätteiden käsittelyvaatimuksiin ja monenlaiseen uuteen byrokratiaan. Ihmettelemme tätä suuresti, koska turve ei ole mineraali ja siitä ei synny sellaisia jätteitä kuin kaivosteollisuudesta. Itse asiassa turve on Suomen olosuhteissa hitaasti uusiutuva luonnonvara, jonka yhteispoltolla muiden bioenergialähteiden kanssa saadaan modernilla tekniikalla aivan upea lopputulos parempi kuin yksinomaan esimerkiksi puulla saataisiin. Näyttää siltä, että koko pohjoismainen turve- ja bioenergiateollisuus on niin tuntematonta EU:n komission valmistelukoneistossa, että komission virkamiesten olisi aika tehdä tutustumismatka pohjoiseen. Onko komissio rinnastamassa turvetta kaivosjätedirektiivin yhteydessä kaivosjätteisiin tai muuten asettamassa uusia rajoittavia kriteereitä turpeen käytölle energian tuotannossa? Margot Wallströmin komission puolesta antama vastaus (18. marraskuuta 2002) Komissio ilmoittaa tiedonannossaan Kohti maaperänsuojelun teemakohtaista strategiaa(1) antavansa ehdotuksen direktiiviksi kaivosjätteestä. Kaivosjätettä koskevat toimenpiteet määritellään ensisijaisiksi toimiksi myös kuudennesta ympäristöä koskevasta yhteisön toimintaohjelmasta 22. heinäkuuta 2002 tehdyssä Euroopan parlamentin ja neuvoston päätöksessä N:o 1600/2002/EY(2). Sidosryhmien kuulemiseksi ympäristöasioiden pääosasto on laatinut useita valmisteluasiakirjoja, joissa pohditaan kaivannaisteollisuuden jätteiden käsittelyä koskevan direktiiviehdotuksen mahdollista sisältöä. Näissä asiakirjoissa mainitaan mahdollisuus sisällyttää turpeennoston yhteydessä syntynyt jäte ehdotuksen soveltamisalaan. Turvetuotanto sisältyy myös tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta 3. maaliskuuta 1997 annetun neuvoston direktiivin 97/11/EY(3) liitteisiin kaivannaisteollisuuden hankkeena, jolla on todennäköisesti merkittäviä ympäristövaikutuksia. Turpeennoston yhteydessä syntyvien jätteiden käsittely kuuluu jätteistä 15. heinäkuuta 1975 annetun neuvoston direktiivin 75/442/ETY(4) soveltamisalaan ja syntyvän jätteen tyypistä riippuen mahdollisesti myös kaatopaikoista 26. huhtikuuta 1999 annetun neuvoston direktiivin 1999/31/EY(5) soveltamisalaan. Komissio ei ole vielä tässä vaiheessa päättänyt ehdotuksensa sisällöstä ja soveltamisalasta, mutta aikoo ottaa päätöksessään huomioon edellä mainitut jätteitä koskevat yhteisön säädökset sekä yhteisön energiahuoltopolitiikan. Komissio ottaa huomioon myös kuulemismenettelyn aikana saadut kommentit ja ehdotukset, parlamentin jäsenten kysymyksessään esittämät näkökannat mukaan luettuina. (1) KOM(2002) 179 lopullinen. (2) EYVL L 242, 10.9.2002. (3) EYVL L 73, 14.3.1997. (4) EYVL L 194, 25.7.1975. (5) EYVL L 182, 16.7.1999.